દાખલા તરીકે તમારી સામે મોટી પ્લેટમાં ઢોંસો પડ્યો છે. અડદની દાળ અને ચોખાને વાટીને બનાવેલા ખીરામાંથી પાતળો પૂડો બનાવી, તેમાં બટાકા-કાંદાનું શાક ભરીને, એનું સરસ મજાનું પરબિડિયું વાળીને તમને ઢોંસારૂપે પીરસવામાં આવ્યો છે. સાથે વાટકીમાં સંભાર છે, નાની વાટકીમાં સફેદ જેવા રંગની ચટણી છે. આવો મસાલા ઢોંસો તમારી સ્વાદેન્દ્રિયને સળવળાવી રહ્યો છે. તમારું મન એ સળવળાટ શમાવવા ઉત્સુક છે. પણ થોભો, વિચારો તમે એ ઢોંસો વત્તા સંભાર વત્તા ચટણી કેવી રીતે ખાઓ છો ?